Nem niman,
kowan kona jay cha si-kayo tep chanchanin on-oliak cha Awak a engito-no did si-kak.
Nem apay nga nagwared si-kayoy iyanbaga no toy konan ko i?
Ensahit i nemnem jo kagol na kigwan kod si-kayo.
Nem angken kaengos kayo,
konen kod si-kayoy podnon para cha panmaptengan jo no onbetihak.
Tep no ekak onbetik,
sema Ispirito Santon menolong cha si-kayo,
nat onkowan ali.
Nem no onbetihak,
ito-nok alid si-kayo.
No onkowan aliy Ispirito Santo,
paneknekan tod tood ja dobong i afil i nemnem cha maypangkep na basol.
Paneknekan to ngoy afil i nemnem cha na kinachonong ko tan pengowis Afo Chiyos na too.
Sema maypangkep na basol,
paneknekan na Ispirito Santo i iyanbasol ira tep nat naemati ired si-kak.
Sema maypangkep ngo na kinachonong ko,
paneknekan to i podnon maronongak tep onkowanak cha Afo Chiyos a si Awak,
et nat metaen joak ma.
Sema maypangkep na pengowis Afo Chiyos,
paneknekan na Ispirito Santo i si Satanas a naiyantoray iren ma toon nat naematin gwared ja dobong,
kiyowis malen Afo Chiyos,
et mechosa.
“Chakel pay i piyan kon konen cha si-kayo,
nem nat mahatoled jo niman.
Nem sema Ispirito Santon naengipaamta na podno,
no onmothok ali,
itorong toy nemnem jo say amtaan jon emiin i podno.
Tep sema nakigwan to,
nat naedafod nemnem ton mismo,
no diket sema inki-ngelan ton kigwan Afo Chiyos.
Tan konen to ngod si-kayo i mepesamak no sa-ki din akow.
Chejawen toak na Ispirito Santo tep ipaamta thod si-kayo ma naedafod si-kak.
Emiin a gwared Awak,
gwara ngod si-kak.
Isonga,
kigwan ko i ipaamta na Ispirito Santod si-kayo ma naedafod si-kak.”
Kigwan ngon Jesus i “No engkay,
nat metaen joak,
nem no engkay mowan,
metaen joak.”
Sema echom iren ma disipolos to,
iyankinowan ira i “Ngoy piyan ton a-seden nonta kigwan to i ‘No engkay,
nat metaen joak,
nem no engkay mowan,
metaen joak’?
Tan niyana kigwan to i ‘tep onkowanak cha Awak’?
Idi kigwan Jesus i ‘engkay,’
nengoy piyan ton a-seden?
Nat aawathan i piyan ton a-seden.”
Amten Jesus i piyan iren ma disipolos ton mengibaga no nengoy piyan ton a-seden.
Isonga,
inbaga tho i “Manbibinaga kayo no nengoy piyan kon a-seden nonta kigwan ko i ‘No engkay,
nat metaen joak,
nem no engkay mowan metaen joak’?
Sejay a konen kod si-kayo,
podnon chanchanin onmothok i timpon on-engos tan onnangis kayo iy onchadsak iriy toon nat naematid si-kak.
On-engos kayon chili,
nem sema engos jo,
manbalin na chadsak.
May-arig cha biin chanchanin on-anak.
Mandigat tep mimothok i timpo na pan-anak to.
Nem no engkay a man-anak ma,
dingdingen toy sahit to tep kaimdeng na nga-nga thon iyay-anak chiya dobong.
Inges tod si-kayo tep kaengos kayo niman.
Nem no engkay metaen tahejo mowan,
et banay aliy chadsak jo.
Et nagwariy mahaekal nithan a chadsak jo.
“No onmothok i timpon mansisini-neng kiya mowan,
nagwariy ibaga yod si-kak tep egwathan jo wa.
Sejay a konen kod si-kayo,
podnon no gwariy ibaga yod Awak,
i-kan tod si-kayo kagol na ingkayka-chom jod si-kak.
Ingkathod niman nagwariy inbaga yod si-katho kagol na ingkayka-chom jod si-kak.
Nem niman panbaga kayod Afo Chiyos et may-i-kanan kayo say nagwariy kolang na chadsak jo.”
Igwak Jesus I Ngaaw A Gwared Ja Dobong
Kigwan ngon Jesus i “Nontan sema inpasing kon ekitbal cha si-kayo,
arig.
Nem chanchanin onmothok i timpon ekak ma mekitbal cha si-kayo na pengiarig,
no diket idiritsok i pengowan kod si-kayo maypangkep Awak.
No seman a timpo,
si-kayoy manbaged Awak kagol na ingkayka-chom jod si-kak.
Nat mesepol a si-kak i manbaga para cha si-kayo.
Tep ensemek to kayon Awak tep ensemek joak ngo tan patien jo i edafoak cha si-katho.
Edafoak cha Awak,
et kimowanak alid ja dobong,
et niman chanchanin onbetihak chiya dobong say on-oliak cha Awak.”
Et kigwan iren ma disipolos Jesus i “Niman mowan idiritsoy pengowan mo.
Eg mo wa iarig.
Niman amta wi i amtam i emiin.
Angken sema iren salodsod a ijed nemnem mi,
nat mesepol a ibaga wi tep amtam mala.
Isonga,
patien mi i edafo ka did Afo Chiyos.”
Et inbagen Jesus i “Patien jo wa aya?
Nemnem jo jay a chanchaniy timpon maygwala-gwalak kayo et sansa-kin onkowan kayod baliy jo.
Ipayas joak et sa-sa-kiak.
Nem nat agpayson sa-sa-kiak tep gwared si-kak na olay si Awak.
Kigwan ko jay cha si-kayo say gwared si-kayoy talna kagol na ingkayka-chom jod si-kak.
Chiya dobong,
medigathan kayo.
Nem pekedsang joy nemnem jo tep igwak koy ngaaw a ijed ja dobong.”